Tom Behnke (FP), 1997-10-30:
Det er unægtelig noget overraskende, at jeg kommer til som den første ordfører
det betyder jo, at hverken Venstre eller De Konservative har tænkt sig at tage ordet i dag.
Man må nok sige, at med det, der har været i medierne i de sidste par dage om, hvad Venstre og De Konservative har tænkt sig, og hvilke tanker de har gjort sig, havde det nu været rart at høre lidt her fra Folketingets talerstol og blive klar over, om det kun var noget, der blev sagt til medierne, eller om det er noget, der får konsekvenser her i Folketingssalen. Sagen er jo, at et dansk statsborgerskab ikke bare er noget, man skal give væk; et dansk statsborgerskab skal overvejes meget nøje.
Vi skal nøje vurdere de personer, der søger om at få det, vi skal se dem an og afgøre, om vi nu også mener, de er berettigede til at blive danske statsborgere.
Dansk statsborgerskab er et guldrandet papir, som gælder resten af livet og for de kommende generationer
Der er unægtelig tre krav, som bør være opfyldt, når man søger om at få dansk statsborgerskab.
Først bør der være et krav om økonomisk formåen, dvs. at man er i stand til at forsørge sig selv og ikke har væsentlig gæld til det offentlige.
Det andet og nok væsentligere punkt er, at man har holdt sig fri af kriminalitet og ikke har begået kriminelle handlinger.
Hvis man har det, viser man jo med tydelighed, at man ikke vil overholde landets lovgivning, og så kan der naturligvis ikke blive tale om, at der gives dansk statsborgerskab.
Det sidste krav er, at ansøgerne skal være i stand til at beherske det danske sprog i skrift og tale.
Når vi nu står med et forslag, hvor der er små 1.200 personer, der søger om at få dansk statsborgerskab, er der flere ting, vi skal være opmærksomme på.
For det første er det kun disse knap 1.200 personer, som er anført med navn og generalia, hvorimod man ikke tæller dem, der følger med pr. automatik, med i den umiddelbare opgørelse.
Derfor skal man være opmærksom på, hvis man ikke lige har lagt mærke til det, at ud over disse små 1.200 personer følger der altså også et antal børn med, som pr. automatik får dansk statsborgerskab, så tallet er væsentlig højere.
Det, man også skal være opmærksom på, er, at ved mange tidligere lejligheder, hvor vi har behandlet disse indfødsretslove, har det vist sig, at når man dykker lidt ned i personkredsen, er der en del af dem, der har begået endda grove kriminelle handlinger.
Der er også en del af dem, som ikke er i stand til at forsørge sig selv rent økonomisk, der er også nogle af dem, som rent faktisk har en væsentlig gæld til det offentlige, og det er selvfølgelig ikke acceptabelt, at vi ikke har et forslag, hvor man kan sige, at alle ansøgerne er værdige til at modtage dansk statsborgerskab.
Derfor vil Fremskridtspartiet igen stille de nødvendige spørgsmål i udvalget, så vi kan få afklaret, hvilke af personerne i forslaget der er berettiget til og værdige til at modtage dansk statsborgerskab.
Vedrørende de personer, som er berettiget til det og værdige til det, er vi i Fremskridtspartiet naturligvis indstillet på, at de skal have dansk statsborgerskab.
Men vi vil stille ændringsforslag til lovforslaget, således at de personer, der ikke er værdige til at modtage dansk statsborgerskab, udgår af det, for hvis de ikke gør det, er vi desværre nødt til at stemme imod det samlede lovforslag.
Det vil vi være kede af, for der er faktisk mange personer i dette forslag, som vi ønsker at give dansk statsborgerskab.
Når vi har fået svarene og har stillet ændringsforslagene, bliver det unægtelig spændende at se, hvad der sker.
Venstre og De Konservative har jo skruet sig noget op i medierne i de sidste par dage, så det bliver spændende at se, når der skal trykkes på knapperne, hvor Venstre og De Konservative så er henne.
Men den tid, den glæde.